Z A P I S N I K

sa 5. sjednice Gradskog vijeća Grada Delnica

održane 29. listopada 2025. godine u Velikoj vijećnici s početkom u 13,30 sati

Prisutni: Ivan Piškor, Ivica Knežević, Dona Kontić, Johan Klarić, Jelena Pavić Mamula, Anton Raukar, Hrvoje Ljubobratović, Davor Hilak, Igor Mance, Boris Lozer, Franjo Jakovac i Ivana Pečnik Kastner.

Izostanak je ispričao vijećnik Josip Prelac.

Osim članova Gradskog vijeća sjednici prisustvuju: gradonačelnik Igor Pleše, pročelnik Upravnog odjela za lokalnu samoupravu, društvene djelatnosti i opće poslove, Tomislav Mrle, pročelnik Upravnog odjela za financije i projekte, Đulio Jusufi, osoba ovlaštena za privremeno obavljanje poslova pročelnika Upravnog odjela za komunalni sustav, imovinu, promet i zaštitu okoliša, Goranka Kajfeš, savjetnica za lokalnu samoupravu i opće poslove Upravnog odjela za lokalnu samoupravu, društvene djelatnosti i opće poslove, Nikolina Ćuić Muhvić, tajnica gradonačelnika Marija Crnić Grgurić, novinari Novog lista i Radija Gorski kotar.

Predsjednik otvara sjednicu i konstatira da je prisutno 12 vijećnika te postoji kvorum za pravovaljano odlučivanje.

Sljedeće predstoji zapisnik 4. sjednice te predsjednik moli da se iznesu primjedbe ako ih ima.

Vijećnik **Ivica Knežević** iznosi primjedbu na zapisnik, u dijelu na **stranici sedmoj,** gdje je u njegovoj reakciji nakon odgovora gospođe Kajfeš navedeno: „ Postupak smatram povredom vlasti.“ Vijećnik navodi da to nije točno te ističe da je rekao: „ Postupak smatram povredom **ovlasti**.“, te moli da se navedeni dio zapisnika ispravi.

Također, na **stranici desetoj**, kod **pitanja devetnaest**, u drugoj rečenici stoji: „ Na starom groblju, naslijeđenom od Vidma.“ Vijećnik navodi da to nije točno te ističe da je rekao:  
„ Na starom groblju **sljednikom Vidma** “ te moli da se unese odgovarajući ispravak u zapisnik.

**Predsjednik konstatira** da je **jednoglasno, s 12 glasova, usvojen zapisnik s 4. sjednice Gradskog vijeća, sa prihvaćenom primjedbom vijećnika Ivice Kneževića.**

Predsjednik navodi da nije dobio prijedlog za dopunu dnevnog reda te predlaže sljedeći dnevni red:

DNEVNI RED

1. **Vijećnička pitanja**
2. Odluka o raspisivanju Javnog natječaja za imenovanje ravnatelja Gradske knjižnice Janet Majnarich Delnice

Predsjednik konstatira da je jednoglasno sa 12 glasova usvojen dnevni red.

Materijali za navedene točke dnevnog reda dostavljeni su vijećnicima elektronskim putem.

**Točka 1.**

Vijećnička pitanja započela su u 13:33 sati.

**Pitanje 1.**

**Ivica Knežević**: Isto sam pitanje postavljao već nekoliko puta, ali potaknut jednim od odgovora gradonačelnika, objavljenim prije otprilike mjesec ili dva u Novom listu, u kojem je, na istu temu, otprilike rekao da ima osjećaj kako od hotela Sport neće biti ništa, želio bih pitati je li gradonačelnik kontaktirao potencijalnog investitora i kada, te poduzima li se išta konkretno u vezi s tim projektom? Posebno me zanima planira li se, u sklopu pripreme novog Proračuna, osigurati sredstva za otkup onih iznimno vrijednih 8.000 kvadrata (odnosno 0,8 hektara) zemljišta, kako bi se mogla definirati čestica koja bi zadovoljila sve potrebne uvjete za izgradnju hotela bez obzira na to tko bio budući investitor?

**Gradonačelnik Igor Pleše:** Što se tiče samog hotela Sport, to je tema koja se već dugi niz godina provlači. Nažalost, investitor koji je ranije bio zainteresiran, odnosno Majer hoteli, ponovno je kontaktiran, no do sada nismo dobili nikakvu povratnu informaciju. Moram napomenuti da se ne komunicira izravno s Majer hotelima, već s gospođom koja je njihova zastupnica. Ona je obećala da će mi se povratno javiti u određenom roku. Dopis sam joj poslao prije desetak dana, i mogu Vam ga, ako želite, proslijediti na znanje. Očekujem njihov odgovor kako bismo vidjeli postoji li i dalje konkretan interes. Osim toga, neformalno sam razgovarao s dvije hotelske kuće s područja Istre, upoznao ih s objektom u Delnicama i upitao za njihov mogući interes. Također sam o toj temi razgovarao i sa županom gospodinom Lukanovićem, koji privatno ima hotel na otoku Krku. Zamolio sam njega ako ima nekog zainteresiranog tko bi gradio hotel u Delnicama. Rekao mi je odokativno da bi taj projekt hotela koštao nekakvih 30 do 35 milijuna eura, te da on iskreno sumnja da će netko na području Grada Delnica graditi hotel. Mi smo poslali dopis prije nekih 15 dana u Županiju, pa molim pročelnika Tomislava ako može malo nadopuniti odgovor vezano za česticu.

**Nadopuna odgovora gradonačelnika**

**Tomislav Mrle:** To je drugi ili treći dopis. Prvi je išao u Ministarstvo, nakon tog u Županiju u nadležni odjel za imovinsko-pravne poslove vezano uz zakonske odredbe za darovanje zemljišta. Međutim, dobili smo negativan odgovor. Platili smo za prenamjenu u Hrvatskim šumama izdvajanje iz šumsko-gospodarske osnove. To je bilo nekih, mislim, 350.000 kuna. A zemljište je još uvijek u vlasništvu Republike Hrvatske i ne postoji osnova za njegovo darovanje. To znači da će Grad Delnice, vjerojatno, morati to otkupiti od Republike Hrvatske. S time je naravno upoznat gradonačelnik. Sad je prije svega na njemu i na vama vijećnicima što dalje vezano uz navedeno zemljište.

**Pitanje 2.**

**Boris Lozer:** Imam jedno pitanje koje se već dulje vrijeme provlači, a tiče se statusa disko kluba koji ima bogatu povijest u našem gradu.

**Gradonačelnik Igor Pleše:** Ja sam kontaktirao u Gradu Rijeci, isto tako u Gradu Kastvu, privatni disko klubovi na žalost imaju sve manji interes za otvaranjem objekata takve vrste. Ono što znamo, imamo nekoliko udruga koje djeluju na području grada, recimo naši bajkeri. Kontaktirao sam njih da vidim jesu li oni zainteresirani, međutim njima taj prostor nije interesantan i oni su me odbili, tako da smo u procesu traženja nekoga tko bi došao u taj prostor. Mi bismo ga naravno iznajmili po nekoj povoljnoj cijeni, odnosno KTD Risnjak. Ako imate koga, dapače. Ali u smislu da će se otvoriti disko klub, bojim se da interesa što se tiče privatnih ljudi nema. Sami ste svjedoci da obični kafići rade sa smanjenim intenzitetom, neki će se uskoro nažalost zatvoriti.

**Boris Lozer:** Tu sam prije svega mislio na one zakupce Pool bara i sina vlasnika planinskog centra Petehovac, koji su svojedobno bili vrlo glasni u svojim prigovorima. Zanima me gdje su sada. Dobro, to je zapravo u skladu s onim da više nema interesa za disko klubove. No, smatram da, ako već nema interesa za tu djelatnost, takav prostor ne bi trebao stajati prazan, jer nam je svima jasno da je šteta da stoji i propada, da mu se pronađe bilo kakva druga namjena.

**Gradonačelnik Igor Pleše:** Prije svega, što se tiče njih dvojice, iskreno pitanje je jesu li još uvijek zainteresirani. Mi možemo, drage volje, raspisati natječaj ponovno, pa ćemo vidjeti što će biti, ali nema smisla trošiti novce na natječaj ako nemamo nekog stvarno zainteresiranog. Slično smo radili i u Delničkoj Adventskoj bajci. Možda to nije potpuno po zakonu, ali prvo smo kontaktirali ljude da vidimo jesu li zainteresirani za kućice. Tek kad smo utvrdili da postoji interes, išli smo u službeno raspisivanje natječaja. Apeliram i na Vas ako nekog znate, javite. Nažalost, od vremena korone došlo je do situacije da ugostitelji jednostavno nemaju prevelikog interesa. Isto vrijedi i za Adventsku bajku, a pogotovo za zakup ovog prostora. Porasle su plaće zaposlenika, zaštitarske službe, glazbenih izvođača, zakupnina i očito ljudi tu ne vide računicu. Jedan od razloga zatvaranja prostora bio je upravo zbog rasta troškova za osobu koja je prostor koristila. Ukratko, situacija je takva da interes jednostavno ne prati troškove.

**Pitanje 3.**

**Ivan Piškor**: Nakon tragedije koja se dogodila u Novom Mestu, ali i nakon što sam pročitao brojne komentare i svjedočanstva naših sugrađana na društvenim mrežama, osjećam potrebu izraziti duboku zabrinutost. U posljednjih nekoliko tjedana razgovarao sam s nizom naših sugrađana i moram priznati da su me njihove priče duboko uznemirile. Nažalost, neki od njih doživljavaju situacije u kojima ih pojedinci, pripadnici romske zajednice, uznemiravaju ili čak napadaju, ali se boje prijaviti policiji. Još je gore što mnogi vjeruju da bi, ako zovu policiju, sebi mogli stvoriti još veće probleme. Jedan od naših sugrađana ispričao mi je kako je njegovu susjedu opljačkao mladić koji već dulje vrijeme terorizira cijeli grad, no nije htjela prijaviti slučaj zbog straha za vlastitu sigurnost. Moram se zapitati u kakvom to društvu živimo ako se naši građani boje potražiti zaštitu države i institucija. Zato Vas, gospodine gradonačelniče, kao vijećnik i kao građanin, molim da zajedno pošaljemo jasnu poruku javnosti. Ohrabrimo sve naše sugrađane da prijave svako uznemiravanje i ne prešućuju nasilje.

**Gradonačelnik Igor Pleše:** Riječ je o jednoj osjetljivoj temi koju smo, ako se ne varam, raspravljali i u prošlom sazivu Gradskog vijeća. Koliko se sjećam, tada sam bio stava, kao i predsjedništvo, da Gradsko vijeće jednostavno nije nadležno za rješavanje problematike pljački. Mislim da to nije u djelokrugu našeg rada. Razumijem zabrinutost ljudi, ovo što ste spomenuli, pljačke, provale i ostale stvari, ali jednostavno ljudi moraju te stvari prijavljivati. Ja sam kontaktirao u više navrata načelnika Glada. Znam da je ista stvar bila i prije dok je bila gradonačelnica Mihelčić, da je ona kontaktirala policiju. I policija je uvijek govorila, jednostavno morate prijavljivati jer u protivnom, ako nema prijava krađe, odnosno provale, mi tu ne možemo ništa poduzeti. Prošlo ljeto je bila situacija sa navodnim provalama, znači pljačkama na području Kupske doline, kada je isto tako vijećnik Klobučar, apelirao na Gradsko vijeće, da se sazove izvanredna sjednica Gradskog vijeća. Mi tu sjednicu nismo sazvali, jednostavno nije bilo, koliko ja znam, uopće prijava, mislim da je bila jedna ili dvije, da je došlo do provala u auto. Ja znam da se ljudi boje, da su u strahu, ali ako se ne krene prijavljivati, ako se ne ide nekim putem, ništa se apsolutno ne može poduzeti. To što nekoga zovu od Gradskih vijećnika ili mene kao gradonačelnika, to nigdje nije evidentirano. Za sada sigurnosna situacija kod nas u Delnicama mislim da je relativno dobra, Nastojat ćemo je takvom zadržati. To je sve jedna kompleksnija priča gdje se ipak ta populacija mora integrirati u našu zajednicu. Treba poduzeti neke mjere. Ja sam u kontaktu s policijom, socijalnom službom, s ravnateljima Osnovne škole u Delnicama i Brod na Kupi i radimo na edukaciji ove populacije koliko god možemo. Stav Grada Delnica je da nećemo isplaćivati nikakvu socijalu niti ćemo poticati dolaske stanovnika određene nacionalne manjine. To nije moja praksa pa do sada nisam potpisao nijednu suglasnost da se ljudi nasele tu u Delnice, ili na područje Grada Delnica ako nemaju legalno sagrađen objekt. Toga se držim i dalje. Pod cijenu gubitka izbora ja si neću stvarati glasačku mašineriju od takve populacije. Svi pred zakonom moramo biti isti, moramo poštivati propise Republike Hrvatske bio Hrvat, Rom ili ne znam tko.

**Pitanje 4.**

**Jelena Pavić Mamula:** Na upit građana postavljam pitanje koje već duže vrijeme muči korisnike sportske dvorane. Naime, tijekom brojnih događanja i treninga, gdje sudjeluje veći broj djece, bilo da je riječ o plivanju ili drugim sportskim aktivnostima, dolazi do problema s parkiranjem. Zbog velikog broja automobila, parkirališni prostor postaje nedostatan. Svjesna sam da se u neposrednoj blizini nalazi i manje parkiralište kod Osnovne škole te kod Doma zdravlja, koje se može alternativno koristiti. Međutim, s obzirom na to da dolazi hladnije i kišnije razdoblje, problem se dodatno pogoršava. Zbog nedostatka mjesta, vozila se često parkiraju i na zelene površine, a prometnica koja vodi do dvorane je jednosmjerna, što dodatno otežava promet i sigurnost. Smatram da je važno pronaći rješenje jer dvoranu koristi velik broj naših sugrađana, posebice djece i mladih koji tamo treniraju gotovo svakodnevno. Uz njih dolaze i roditelji, treneri te posjetitelji različitih sportskih manifestacija, što dodatno povećava prometno opterećenje. Predlažem da Grad razmotri mogućnost proširenja postojećeg parkirališta ili uređenja privremenog parkirališta na obližnjem zemljištu, barem dok se ne pronađe trajno rješenje. Bilo bi korisno razmotriti bolju prometnu regulaciju, primjerice, jasnije označavanje prometnog smjera, postavljanje dodatne signalizacije ili uvođenje zabrane parkiranja na zelenim površinama. Ovaj problem prisutan je već dulje vrijeme i smatram da bi trebalo pokušati pronaći rješenje. Grad bi, po mom mišljenju, trebao pomoći građanima i Goranskom sportskom centru da zajednički pronađu privremeno, ali i trajno rješenje ovog prometnog problema.

**Gradonačelnik Igor Pleše:** Pitanje sportske dvorane u Delnicama je nešto složenije. Problem nije samo u parkiralištu, već i u samoj uporabnoj dozvoli za objekt. Dvorana je izgrađena 1978. ili 1979. godine i, kao što svi znate, više ne zadovoljava suvremene standarde, od prilaza za osobe s invaliditetom, preko protupožarnih izlaza, pa sve do broja parkirnih mjesta, kojih je premalo u odnosu na kapacitet gledališta. Prema neslužbenim informacijama iz Županije, u narednoj se godini planira energetska obnova Osnovne škole i sportske dvorane u Delnicama, zajedno s proširenjem parkirališta. Projekt još nije izrađen, no u naredna dva tjedna dobit ću uvid u Županijski proračun i pratit ću hoće li Županija održati svoje obećanje te započeti taj, za grad iznimno važan, projekt. Projekt još nije izrađen, no u naredna dva tjedna dobiti ću uvid u Županijski Proračun i pratit ću hoće li Županija održati svoje obećanje i krenuti u taj, za grad iznimno važan projekt. Ovo pomoćno nogometno igralište je, realno gledano, jedno „vatrogasno“ rješenje koje možemo koristiti samo u izvanrednim situacijama. Njime upravlja Goranski sportski centar, pa ću ih kontaktirati kako bismo pokušali pronaći neko privremeno rješenje. Također, svima nam je poznato da se kod Doma zdravlja trenutačno izvode veliki radovi, zbog čega je tamošnje parkiralište zatvoreno. Zbog toga, na području grada suočavamo se s rastućim problemom nedostatka parkirališnih mjesta. Razgovarali smo o mogućnostima uređenja novih parkirališta u narednim godinama, jer s obzirom na broj vozila i promet koji imamo, moramo pronaći dugoročno i održivo rješenje. Svi smo ponekad malo komotniji, pa autom dolazimo gotovo do samog objekta. Kod Osnovne škole je parkiralište, koje je najčešće u popodnevnim satima potpuno prazno, no ljudi ga ne koriste jer im je jednostavnije parkirati na javnoj površini. Tu je, naravno, velika uloga i Grada Delnica, i mogu javno reći da ćemo, ako bude potrebno, primjenjivati i kazne. Također, ako ljudi u popodnevnim satima ostavljaju automobile na nogostupima i time onemogućuju normalan promet, to nećemo tolerirati.

**Pitanje 5.**

**Anton Raukar:** Imam jedno pitanje u vezi sa saznanjem da je stigla druga tranša donacije iz Švicarske za unapređenje vodoopskrbe i odvodnje na području našeg grada, odnosno uže zone Delnica i Gorskog kotara. Vidio sam da su određeni dokumenti u vezi s tim evidentirani i od strane našeg gradonačelnika, pa me zanima jesu li ta sredstva već dostupna i postoji li plan ili izgled kako bi se mogla uložiti, primjerice, u područje Crnog Luga?

**Gradonačelnik Igor Pleše**: Švicarci su dogovoreni puno prije mog mandata, koliko sam ja upoznat, i održali su niz sastanaka u Zagrebu s predstavnicima Hrvatskih voda. Ja sam naslijedio ono što je prethodna vlast dogovorila, odnosno konkretno naš sada već bivši Komunalac, odnosno sadašnji VIK. Na području Grada Delnica izvode se radovi u vrijednosti od 1.640.000 eura, ako se ne varam, i ti radovi se isključivo odnose na crpnu stanicu u Iševnici. U Crnom Lugu imamo planove i postoji potreba za uređenjem vikend naselja Bela Vodica, ali to ćemo morati urediti izvan okvira Švicarske donacije, jer za to sredstva nisu predviđena. Vjerujem da ćemo, ako nam financije dozvole, ući u te projekte naredne godine. Nažalost, projekti koji nisu uključeni u okvir Švicarske donacije, poput Crnog Luga ili drugih naselja, neće moći biti realizirani u sklopu ove tranše.

**Pitanje 6.**

**Hrvoje Ljubobratović:** Pitanje je vezano za Štefićev dol. Nakon godina nagomilavanja krupnog otpada, zemlje i ostale vrste otpada koji je tamo bio bačen, primijetio sam neki dan da je krenuo odvoz otpada pa me zanima da je li u planu samo odvoz i saniranje ili je plan da se tamo nešto drugo napravi?

**Gradonačelnik Igor Pleše:** Štefićev dol je isto tema koja se već nekoliko godina provlači i ja sam kao bivši vijećnik od određenog dijela građana koji tamo žive dobio upit kada će se konačno sanirati taj ilegalni deponij. KTD Risnjak odlučio je iskoristiti ove zadnje dane jeseni i krenuli su u odvoz krupnog, sitnog i raznoraznog otpada kojeg su neodgovorni građani tamo u zadnjih godinu i pol odlagali. Radovi bi ako vremenske prilike dozvole, trebali biti gotovi do kraja ovog tjedna. Nakon toga će kompletno područje biti počišćeno, postavljeni će biti znakovi i imamo u planu postavljanje video nadzora kako bi se spriječilo daljnje odlaganje otpada na toj lokaciji. Dugoročni plan za Štefićev dol je odličan. Naslijedio sam jedan jako dobar projekt dječjeg igrališta cijelog onog područja, imamo projekt i u idućoj godini bi išli u uređenje one zone. Možemo Vam dostaviti za informaciju kako ta zona izgleda odnosno što se s njom planira.

**Pitanje 7.**

**Franjo Jakovac:** Moje pitanje odnosi se na zgradu koja se gradi na Lujzinskoj cesti. Radovi su se zahuktali što je lijepo za vidjeti. Stanovnike okolnih zgrada zanima je li, s obzirom na broj stanova koji će biti u toj zgradi, riješeno parkiralište za buduće stanare tog objekta i na koju ulicu će biti priključak za ulaz i izlaz vozila? Hoće li to biti na ulicu S.S. Kranjčevića ili na Lujzinsku cestu?

**Gradonačelnik Igor Pleše**: Riječ je o investiciji privatnog investitora, Grad s tim projektom nema ništa. Kontaktirali smo investitora i dobili smo uvid u sam projekt. Kako bi on dobio potrebne suglasnosti i dozvole mora imati osiguran potreban broj parkirnih mjesta. Ima dvije etaže podzemne garaže i dvadesetak vanjskih parkirnih mjesta ispred same zgrade. Što se tiče izlaza on će biti isključivo na Lujzinsku cestu. Tamo će po meni biti jedan problem. Kada izlazite iz pravca te zgrade, bit će zabranjeno skretanje ulijevo, automobili će morati skretati desno u smjeru Zagreba. Kako su to osmislili ja ne znam. Pitao sam postoji li mogućnost za postavljanje kružnog toga no mislim da zbog gabarita i zahtjeva Hrvatskih cesta to tamo neće biti moguće postaviti. To je puno stanova, ukupno 51 stan. Računamo po interesu kupaca da će oko pola kupaca biti domaće stanovništvo, a pola tzv. vikendaši pa neće biti prevelika navala i preveliki poremećaj u prometu na području grada Delnica.

**Pitanje 8.**

**Ivana Pečnik Kastner:** Na prošloj sjednici postavila sam pitanje vezano uz nezadovoljavajuću kvalitetu radova tvrtke Rune. Dobili smo i pisani odgovor, u kojem stoji da je tvrtka dala suglasnost da Grad o njihovom trošku angažira drugu ovlaštenu firmu radi dovršetka i sanacije radova. Također je navedeno da je odabrana firma već zaprimila nalog za izvođenje potrebnih zahvata te da se uskoro očekuje potpuno rješavanje problema. Moje je pitanje koja je to odabrana firma i koji su točno rokovi za završetak radova, imajući u vidu godišnje doba? Smatram da ne bismo trebali čekati 31. prosinca da se radovi završe.

**Gradonačelnik Igor Pleše**: Na koordinaciji goranskih načelnika i gradonačelnika također sam postavio to pitanje i ono što sam rekao na prošlom vijeću je točno. Gotovo svi načelnici i gradonačelnici imaju problema s tvrtkom Rune. Konkretno i na Općinskom vijeću Ravne Gore bila je ista tema i imaju identične probleme s tim izvođačem radova kao i mi. Goranka će Vam pojasniti tehničke detalje.

**Nadopuna odgovora gradonačelnika**

**Goranka Kajfeš:** Jučer smo imali sastanak vezano uz održavanje naših cesta, pa smo dobili informaciju da je dotična firma tražila ponudu od tvrtke Iskopi i transporti Belobrajdić d.o.o.. S njima su dogovorili tako da je sve usuglašeno, i mislim da bi to, s obzirom na radove koje imaju, što rade za nas, moglo biti možda u narednom tjednu. Tako je nekako načelno dogovoreno, ali točno ne mogu sad ovog trena reći.

**Pitanje 9.**

**Davor Hilak:** Na zadnjoj sjednici Gradskog vijeća, kolega Jakovac dotaknuo se problematike tvornice Energy pellets. Zadnjih par tjedana, podaci na web stranicama Grada pokazuju loše stanje zraka, pogotovo u jutarnjim satima. Naravno, tu je još i buka, prašina, kamioni. Mene interesira je li se gradonačelnik u međuvremenu, znači od zadnje sjednice, sastao s predstavnicima tvornice i da li je što po tom pitanju dogovoreno?

**Gradonačelnik Igor Pleše:** Ne, što se tiče tvornice, nisam imao sastanak s njezinim vlasnicima. Iskreno, prvi put sam čuo za mjerenja i nisam ih detaljno pratio. U posljednje vrijeme gotovo da nema prigovora građana, a koliko ja znam, nitko se u Gradu Delnice nije službeno žalio. Kada su mi ranije postavljali pitanje o poduzimanju mjera protiv tvornice, rekao sam da nema problema, ali da građani moraju sami inicirati neku akciju: potpisati peticiju, uputiti žalbu ili reagirati na neki drugi način. Što se tiče samih mjerenja, po meni su diskutabilna. Spomenuo sam i problem loženja na kruta goriva, odnosno drva, što također doprinosi zagađenju, ali nisam dovoljno stručan da to detaljno procijenim. Mi možemo poduzeti određene korake i vidjeti kakvi su rezultati mjerenja prije nego što odlučimo o konkretnim aktivnostima. Kamionski promet kontinuirano predstavlja problem već nekoliko godina. Stanovnici Zrinske i Frankopanske ulice često se žale na promet kamiona. Nisam siguran kamo bismo te kamione mogli preusmjeriti, osim eventualno premještanja tvornice. Time zapravo ponavljam odgovor koji je dala i prethodna gradonačelnica. Veći problem imaju Lučice, gdje je kamionski promet gotovo pet puta veći, a ipak se promet nekako odvija. Apeliram na razumijevanje građana, nemamo trenutačno sredstava za izgradnju obilaznice. U svakom slučaju, razgovarat ćemo s vlasnicima tvornice, provesti mjerenja i vidjeti što se može učiniti. No, ponavljam, građani moraju sami prijaviti probleme Gradu. Ako se ljudi ne obraćaju Gradu ili barem vama vijećnicima, nemamo način saznati za poteškoće i reagirati na njih. Prigovora nema apsolutno nikakvih. Ništa se ne skriva. Neka se skupi 20-30 ljudi i neka dođu u Grad. Jedan građanin me zvao i rekao mi je da će zvati medije. Rekao sam mu da ću ići ću i ja s njim, ako imamo problem idemo ga svi zajedno rješavati. Ali dokle god se ljudi ne žele pismeno žaliti, doći u Grad, ili barem anonimno poslati prijavu, primjerice fotografirati tvornicu i upozoriti na požare ili onečišćenje okoliša, teško da se išta može napraviti. Mi smo slobodni pozvati inspekciju i, kao Grad, možemo uredno podnijeti prijavu.

**Pitanje 10.**

**Igor Mance:** Ne radi rasvjeta oko Doma zdravlja i problem je za starije osobe kada idu u popodnevnim satima iz ustanove. Možda bi gospođa Goranka znala odgovoriti na to pitanje, hoće li biti radovi brzo gotovi i kada će rasvjeta proraditi?

**Goranka Kajfeš:** Ja nemam saznanja kada će biti radovi oko Doma zdravlja gotovi, ne znam za kada je planiran završetak radova, no provjerit ćemo u čemu je problem te je li nešto u našoj nadležnosti i domeni pa ćemo poduzeti korake da ona radi.

**Pitanje 11.**

**Ivica Knežević:** To je pitanje koje sam već nekoliko puta postavljao na sjednicama i postavljati ću ga toliko dugo dok ne dobijem konačan i zadovoljavajući odgovor. Radi se o rješavanju imovinsko-pravnih odnosa na vidikovcu Veliki Vodenjak. To je važna tema iz dva aspekta. Prvo što je to jedinstvena lokacija s koje se pruža neponovljiv pogled na Kupsku dolinu kao i na slovenske Alpe kada vidljivost to dozvoljava. Interes za uređenje i spremnost da to financira su iskazivale Hrvatske ceste. Ja ne znam koliko će taj interes dugo trajati. Godinama, od prve godine mandata gospođe Mihelčić pa nastavno i sada rješavamo imovinsko-pravne odnose. Jesmo li mi sposobni uopće to riješiti ili nismo? I ako nismo onda probajmo pronaći neku drugu lokaciju na kojoj je to moguće izvesti. Ali ovo je žalosno, jer ja vjerujem da u Hrvatskim cestama postoje ljudi koji će reći idite svi u Božju mater, niste sposobni riješiti nešto što smo mi spremni financirati do kraja.

**Gradonačelnik Igor Pleše:** Pa ja sam Vas preduhitrio. Bio sam prošli tjedan u Hrvatskim cestama kod gospođe Silvane Sorić na jednom radnom sastanku upravo po toj temi ali i po temi vidikovca odnosno odmorišta Bakarčev slap i ovog na ulazu u Delnice. Tako da su i dalje zainteresirani za uređenje samog objekta. Bila je i gospođa geodet na tom sastanku, i čak su oni iskazali spremnost da će mi se javiti povratno na početku idućeg tjedna da bi oni riješili imovinsko-pravne odnose. Zadnja varijanta je bila da će mi poslati službeni dopis do kraja ovog tjedna koje je njihovo mišljenje kako bismo išli u postupak uređenja samog vidikovca na početku iduće godine. Ja sam naložio KTD-u Risnjak da onu drvenariju tamo makne, ono je zaista sramota. Osobno mi se ni onaj plavi TOI TOI tamo ne sviđa i to bi isto tako maknuli. A da je meni neshvatljivo da se u 4 ili 5 godina imovinsko-pravni odnosi nisu mogli riješiti definitivno je, tako da čim dobijem pisani odgovor iz Hrvatskih cesta proslijedit ćemo ga vama vijećnicima i po meni mislim da neće biti nikakve zapreke da se taj vidikovac na početku iduće godine uredi. Kad smo već kod vidikovaca, danas smo postavili i slova Delnice na vidikovcu Žingrlet. Početkom iduće godine ćemo onu drvnu masu srušiti dolje i uredit ćemo vidikovac koliko nam financije dopuštaju kako bismo imali uređena dva vidikovca na početku druge godine. A kad smo već kod vidikovaca, Bakarčev slap odnosno ono odmorište prema Brodu na Kupi, ono će ostati za 2027. godinu kada su Hrvatske ceste najavile da će se krenuti u uređenje državne ceste od Delnica do Marija Trošta, a u 2028. godini od Marija Trošta do graničnog prijelaza.

**Ivica Knežević:** Mene veseli Vaš odgovor i nadam se da će tako i biti sljedeće godine, ali me ujedno i zabrinjava ono što ste rekli da će Hrvatske ceste preuzeti postupak rješavanja imovinsko-pravnih odnosa. Zanima me po kojem to postupku i po kojim to propisima će on to riješiti, a naši predstavnici, stručne službe, ili odvjetnički ured to nije sposoban učiniti, to me brine?

**Gradonačelnik Igor Pleše:** Tomislav će nastaviti onaj drugi dio. Ja Vam imam malo drugačiji pristup prema tim ljudima, ja dođem tamo u Hrvatske ceste, pa im dam mali znak pažnje, pa popričam sa ženom koja je bila zaista ljubazna. Ljudi nekako izađu u susret kada imate neku normalnu komunikaciju s tim institucijama. Mislim da oni to shvate i gospođa je iskazala svu moguću spremnost da oni pomognu i gospođa geodet također. Mislim da treba biti s njima dobar. A ovaj dio stručnosti možda bi Tomislav kao odgovorni pročelnik mogao objasniti.

**Nadopuna odgovora gradonačelnika**

**Tomislav Mrle:** Ne radi se o tome da će Hrvatske ceste riješiti imovinsko-pravne poslove, nego da će riješiti problem Vodenjaka odnosno vidikovca. Ovaj postupak dosta dugo traje, naša punomoćnica zajedno s Hrvatskim cestama je zaista uložila puno truda i energije da se to napravi, no s obzirom na to da u katastru postoji nekretnina, a u zemljišnim knjigama ne postoji, pokušavalo se to nekako riješiti, ali naravno svaki problem je rješiv pa tako i ovaj. Kao što je rekao gradonačelnik, Hrvatske ceste će sada u sklopu Zakona o javnim cestama sukladno najnovijim izmjerama napraviti elaborat tako da će ovaj dio ući u trup ceste D3 i na taj će se riješiti imovinsko-pravni problem i ući u vlasništvo Republike Hrvatske. Pokušavalo se na sve moguće načine, i na Općinskom sudu u Rijeci i Stalnoj službi u Opatiju. Oni su odlučili da će riješiti na način na koji oni mogu s obzirom da oni upravljaju cestama, kroz geodetski elaborat i nove izmjere. Tako i onako bi to bilo u vlasništvu Republike Hrvatske u sklopu ceste i tako će riješiti taj problem. U sklopu geodetskog problema će riješiti imovinsko-pravno koje se nije moglo riješiti iako se na sve načine pokušavalo ali se nije riješilo.

**Ivica Knežević:** Meni je sasvim prihvatljivo ono što je gospodin Mrle rekao i potpuno je neupitno da nitko ne može rješavati imovinsko-pravne odnose na tuđem vlasništvu. Ovo je ipak druga situacija.Dakle ako to uđe u korpus državne ceste Zagreb-Rijeka onda to uopće nije sporno i to me veseli ako će to tako biti riješeno.

**Pitanje 12.**

**Ivan Piškor:** Jučer smo obilježili 34. godišnjicu ustrojavanja 138. brigade HV Goranski risovi. S obzirom na to da sljedeće godine obilježavamo 35. godišnjicu brigade smatram da bi Grad trebao postaviti spomen ploču poginulim braniteljima s područja našeg grada kao trajan i dostojanstven podsjetnik na one koji su svoje živote položili za slobodu Hrvatske. Ovim putem Vas molim da pokrenemo postupak izrade i postavljanja spomen ploče poginulim braniteljima kako bi Grad Delnice na dostojanstven način odao počast svojim herojima.

**Gradonačelnik Igor Pleše:** Postupak je zapravo već započeo. Kod mene su prije otprilike mjesec dana bili predstavnici 138. brigade Goranski risovi. Oni su ujedno i pokrenuli ovu inicijativu. Obećali su da će se, nakon što prođe manifestacija obilježavanja 34. obljetnice, ponovno javiti i nastaviti razgovore. Predložit će nekoliko mogućih lokacija, od kojih bi jedna svakako bila gradsko groblje u Delnicama. Nakon toga, ja bih čak prepustio odluku vama gradskim vijećnicima, da se sastanemo i zajedno odaberemo najprimjereniju lokaciju za spomenik. Što se tiče financiranja, rečeno mi je da tu neće biti problema, budući da Ministarstvo branitelja financira takve vrste spomenika. Dakle, vjerujem da za Grad to neće predstavljati gotovo nikakav trošak. Također želim zahvaliti velečasnom Milardoviću, koji ima kontakt u Ministarstvu branitelja i koji je već obavio nekoliko razgovora s državnim tajnikom. Vjerujem da će do 35. obljetnice osnivanja 138. brigade spomenik biti postavljen. Na nama je samo da odaberemo lokaciju. Oni već imaju i projektante te nekoliko idejnih rješenja pa nam mogu predložiti dva do tri prijedloga da mi, odnosno vi kao Gradsko vijeće vidite koja bi od tih ideja bila najprihvatljivija.

**Pitanje 13.**

**Hrvoje Ljubobratović:** Moje drugo pitanje odnosi se na Adrenalinski park na Japlenškom vrhu. Neki dan sam u prolazu vidio da je područje zaraslo i da firme koja je izvodila radove više nema. Zanima me je li projekt završen i kada se planira njegovo stavljanje u funkciju?

**Gradonačelnik Igor Pleše:** Ono što smo raspravljali na prošloj sjednici Gradskog vijeća se nažalost obistinilo, ili možda na sreću. Mi nismo dobili uporabnu dozvolu za Adrenalinski park. Jedna od osnovnih primjedbi odnosila se na nedostatak određene dokumentacije, koju moramo nadopuniti. S obzirom na to da je trenutačno zimsko razdoblje, Adrenalinski park ionako ne bi bio u funkciji, ali gradske službe će poduzeti sve da se uporabna dozvola ishoduje do proljeća. Ono što mene više zabrinjava jest činjenica da naš KTD Risnjak nema dovoljno ljudskih ni materijalnih resursa za upravljanje Adrenalinskim parkom. Moja je ideja i već sam prije dva do tri tjedna poslao pismo namjere, da se, nakon što se prikupe svi potrebni dokumenti i dobije uporabna dozvola, Adrenalinski park prepusti na upravljanje Goranskom sportskom centru koji već upravlja sportskim objektima na području grada Delnica. Na taj bi se način park uklopio u postojeću sportsku i turističku infrastrukturu našeg grada. Meni osobno rješenje baš nije najsretnije, ne sviđa mi se ni sama lokacija ali to su zaista stvari na koje više ne možemo utjecati. Na nama je da ishodimo uporabnu dozvolu i osiguramo tko će tim objektom upravljati. Ako dobijemo negativan odgovor iz GSC-a mi ćemo se za proljeće nastojati organizirat i dati ćemo KTD-u Risnjak da upravlja tim objektom.

**Pitanje 14.**

**Ivana Pečnik Kastner:** Već neko vrijeme postoji problem s nedostatkom vrtića. Nisam u posljednje vrijeme pratila situaciju, pa ne znam je li se što pokrenulo po tom pitanju.? Ako vrtić još uvijek ne radi, zanima me planira li se uskoro njegovo otvaranje? Iako je broj djece možda manji, smatram da bi, zbog asimilacije svih stanovnika koji žive na tom području, bilo dobro da djeca imaju mogućnost pohađanja vrtića, osobito predškolskog programa. Zanima me što planirate i u kojem bi se roku vrtić mogao otvoriti?

**Gradonačelnik Igor Pleše:** Koliko sam ja upoznat, ravnateljica je ranije spominjala da postoje problemi s kadrom. Mislim da se i raspisivao natječaj za zapošljavanje, ali da se na njega nitko nije javio. Možda Nikolina ima više informacija o tome.

**Nadopuna odgovora gradonačelnika**

**Nikolina Ćuić Muhvić:** Javila se jedna osoba, ali mislim da je odustala na kraju. No trenutačno su tamo radovi i to je razlog zašto vrtić ne radi. Jedna je prostorija potrebna školi i onda se razred seli u tu prostoriju i nemaju kamo smjestiti vrtićku djecu.

**Gradonačelnik Igor Pleše**: Ravnateljica definitivno ima želju da se nekog kada budu radovi gotovi zaposli, da ostane raditi, no svjesni ste i sami da imamo problema ne samo na području grada Delnica nego na području cijele Hrvatske sa osobljem u vrtićima. Stručnog osoblja nema i koliko god možemo „krpamo“ se s nestručnim osobljem. U potpunosti se slažem s Vama, vrtić nećemo gasiti u Brod na Kupi. Također istog smo stava i što se tiče Osnovne škole u Crnom Lugu, jer kada se jednom taj objekt zatvori vrlo ga je teško ponovno otvoriti. Mi ćemo poduzeti sve što možemo. Kontaktirat ću ravnateljicu te ćete dobiti odgovor pisanim putem jer nemam sve informacije na žalost.

**Ivana Pečnik Kastner:** Hvala Vam na odgovoru. S obzirom na to da u Gradu posjedujemo dva kombija koja su nam na raspolaganju, zanima me da li do tog rješenja koje će biti, a ne znamo kada, možemo djecu voziti u dječji vrtić koji će uskoro biti otvoren u Delnicama? Pretpostavljam da će biti nešto mjesta i za tu djecu.

**Gradonačelnik Igor Pleše**: Ideja je dobra, pogotovo s obzirom da kombiji preko tjedna uglavnom stoje i nisu u pogonu. Treba vidjeti problem vozača tko bi tu djecu mogao voziti, ali može se i to u svakom slučaju riješiti. Povodom Dana Gorskog kotara otvorenje bi bilo idućeg petka 7. studenoga, službenu pozivnicu dobiti ćete sutra. Bilo bi nam zaista drago ukoliko biste se mogli svi odazvati.

**Pitanje 15.**

**Davor Hilak:** Prošle godine Grad Delnice je prema Goranskom sportskom centru cijelu godinu na račun tekućeg i investicijskog održavanja uplatio ukupno 65 485 €. Ove godine do kraja rujna 72 789 €, što je više za 7300 €. Moje pitanje je zašto je došlo do ovoga povećanja i hoće li biti još uplata prema njima od strane Grada obzirom da imamo još dva mjeseca do kraja ove tekuće godine?

**Gradonačelnik Igor Pleše**: Ne znam zašto je do toga došlo, ali provjerit ćemo danas u toku dana i dostavit ćemo sve potrebne podatke i za prethodnu godinu i za ovu. Bez veze mi je govoriti da li je to zbog sveopćeg rasta troškova ili ne znam čega, zaista nemam pojma. Dobiti ćete pisani odgovor najkasnije sutra.

**Pitanje 16.**

**Igor Mance:** Moje drugo pitanje bilo bi vezano za kontejnere za staklo, plastiku i papir. Da li postoji mogućnost postavljanja na lokacijama gdje postoji video nadzor u Delnicama gdje bi se vidjelo tko što baca u njih jer se građani žale za tim da im fale?

**Gradonačelnik Igor Pleše**: Zadnjih godinu dana je tendencija da se ti zeleni otoci uklanjaju sa svih lokacija obzirom na to da su postali jedna vrsta ilegalnih deponija odnosno da ljudi koriste te lokacije tako da bacaju razno razni otpad. Imamo kritične točke kod gradskog stadiona, kod kuglane koji se konstantno čiste. Ostavili smo te kontejnere u nekim manjim naseljima. Možda je moguće ali nekako sam skeptičan oko tog video nadzora. Teško je pokriti baš sve lokacije video nadzorom. Ideja je, odnosno tendencija da se jednostavno koriste odlagališta otpada, da se prvenstveno dijele kante za otpad građanstvu. Na žalost, Goranka ako možete pomoći, mislim da ništa o toga.

**Nadopuna odgovora gradonačelnika**

**Goranka Kajfeš:** Ne. U pravilu ih mi želimo maknuti. A svi koji su uklonjeni, uklonjeni su iz razloga zato što se tamo svašta odlagalo, pa i sada do nedavno, od auto guma, namještaja,…

**Gradonačelnik Igor Pleše**: U okolnostima kada su se građanstvu podijelile kante, kada imaju mogućnost gdje sortirati otpad, tendencija je da se ne vraćamo natrag na ono što je bilo prije. Ispred bivše zgrade kina imali smo otok koji smo uklonili jer je to postalo katastrofalno. Bojim se da ni postavljanje kamera ne bi riješilo problem. Jedno od mogućih rješenja, ne samo za taj otpad nego i za otpad koji se baca u šumu jest, da Gradsko vijeće donese odluku i da idemo s drastičnim kaznama počiniteljima koji nesavjesno bacaju otpad. Bojim se da bez represije neće biti ničega. Možemo pokušati ponovno raditi otoke ali onda ljudi moraju biti savjesniji. Teško je po noći razaznati tko je bio počinitelj.

**Nadopuna odgovora gradonačelnika**

**Goranka Kajfeš**: Svi su dobili spremnike za odvajanje otpada**.**

**Gradonačelnik Igor Pleše:** Deponij u Sović Lazu postoji, odnosno odlagalište otpada.

**Vijećnik Ivica Knežević javio se u službi ispravka netočnog navoda.**

**Ivica Knežević**: Ja bih Vas molio s obzirom da ste rekli da su građanstvu podijeljene kante za odvojeno prikupljanje otpada na koje se to građanstvo misli s obziron na građane u objektima zajedničkog stanovanja? Tamo je nemoguće smjestiti te kante, puta dva ili tri, s obzirom na broj stanova, odnosno nositelja stanarskog prava ili vlasnika stanova i volumen tih posuda u odnosu na nekakve zajedničke prostorije.

**Gradonačelnik Igor Pleše**: Da ne širim raspravu kontaktirati ćemo Komunalac odnosno novog člana uprave, odnosno direktora, tražit ćemo od njih pisan prijedlog ovog rješenja, s obzirom na to da ja kao gradonačelnik nisam stručan za tu tematiku niti sam u konačnici za to plaćen. Zatražit ćemo neko rješenje od njih. Ono što Grad može što se tiče odlaganja poduzeti, što je u našoj domeni, su ilegalni deponiji u šumi kojih je sve više i više, dijelom i kao posljedica toga što mi ove otoke što ste spomenuli uklanjamo. Tu možemo ići na represiju. Rukovodim se da kroz konstantne apele stanovništvu da ne bacaju smeće, odnosno otpad u šumu, ne postižemo apsolutno ništa nego samo stvaramo dodatne troškove kako KTD-u Risnjak tako i Hrvatskim šumama i svim ostalima koji taj otpad onda iz šume moraju uklanjati. Eto, dobit ćete pisani odgovor.

Pod točkom 1. vijećnici su postavili ukupno 16 pitanja.

U 14:23 sati postavljena su sva vijećnička pitanja te se prelazi na sljedeću točku dnevnog reda.

**Točka 2.**

Nije bilo uvodnog izlaganja.

U raspravi su sudjelovali vijećnik Ivica Knežević, savjetnica za lokalnu samoupravu i opće poslove Nikolina Ćuić Muhvić, gradonačelnik Igor Pleše, vijećnici Boris Lozer i Johan Klarić.

Ivica Knežević navodi da je u čl. 1. st. 2. potrebno precizno navesti Narodne novine (br. 17/19, 98/22, 36/24) te dodati da se uvjeti određuju i **Statutom Gradske knjižnice Janet Majnarić Delnice**, radi transparentnosti. U čl. 2. st. 2. izraz „Natječaj će biti otvoren 8 dana od dana objave u NN“ treba zamijeniti s „Natječaj će biti otvoren 8 dana nakon objave u NN“ kako bi rok bio jasan.

Kod prijedloga povjerenstva (Igor Pleše, Ivica Knežević, Nikolina Ćuić Muhvić) upozorava na **moguć sukob interesa**, jer gradonačelnik imenuje ravnatelja pa bi se u tom slučaju trebao izuzeti.

Navodi da u natječaju treba **izostaviti uvjet državljanstva Republike Hrvatske**, jer su državljani država članica EU ravnopravni kandidati te uvjet da „ ravnatelj ne može biti osoba koja prema zakonu kojim se uređuju trgovačka društva ne može biti članom uprave trgovačkog društva “ nije primjenjiv jer se radi o ustanovi, ne o trgovačkom društvu. Također, četverogodišnji plan rada, koji se traži kao dokaz, treba navesti i među uvjetima. Time bi natječaj bio zakonit i transparentan.

**Gradonačelnik Igor Pleše z**ahvaljuje i navodi da su u načelu sve primjedbe prihvaćene osim jedne, o čemu će obrazložiti **Nikolina Ćuić Muhvić.**

**Nikolina Ćuić Muhvić po**jašnjava da se pozivanje na čl. 39. st. 2. **Zakona o ustanovama** odnosi na ograničenje da ravnatelj ne može biti osoba koja ne može biti član uprave trgovačkog društva. Dodaje i da bi za zapošljavanje osobe bez hrvatskog državljanstva trebalo tražiti dozvolu Ministarstva.

**Ivica Knežević n**aglašava da se ne isključuju kandidati iz EU, već samo treba omogućiti jednaka prava svima.

Boris Lozer smatra takav pristup apsurdnim te navodi kao primjer da ne bi valjalo zaposliti za direktora knjižnice nekoga iz Latvije, a Nepal nije u EU.

**Gradonačelnik p**rihvaća sugestiju o mogućem sukobu interesa i to da **umjesto njega predsjednica povjerenstva bude Ivana Pečnik Kastner.**

Johan Klarić ističe da teško može biti suglasan s nečim što potpuno ne razumije, te navodi da će prihvatiti materijal kako bi natječaj mogao ići dalje. Upućuje zamolbu kolegi Kneževiću, budući da je stručniji u tom području, da svoje sugestije ubuduće dostavi ranije.

**Ivica Knežević o**bjašnjava da su rokovi bili kratki, ali da su primjedbe bile u dobroj namjeri radi zakonitosti postupka.

**Gradonačelnik Pleše p**odnosi **amandman** te će umjesto njega predsjednica povjerenstva biti **Ivana Pečnik Kastner, sve ostale primjedbe vijećnika Kneževića se prihvaćaju** i glasuje se **za Odluku s prihvaćenim izmjenama predloženim od strane vijećnika Ivice Kneževića.**

Gradsko vijeće jednoglasno s 12 glasova ZA donosi Odluku o raspisivanju Javnog natječaja za imenovanje ravnatelja Gradske knjižnice Janet Majnarich Delnice.

Predsjednik konstatira da je ovime dnevni red iscrpljen te zaključuje sjednicu u 14,36 sati.

**Zapisnik napisala tajnica gradonačelnika**  **Predsjednik**

Marija Crnić Grgurić Ivan Piškor

KLASA: 024-03/25-01/07

URBROJ: 2170-6-5-5-25-6

Delnice, 29. listopada 2025. godine