**OBRAZLOŽENJE**

Nacrta Prijedloga Odluke o izmjenama i dopunama Odluke o načinu pružanja javne usluge sakupljanja komunalnog otpada na području Grada Delnica

I. PRAVNI TEMELJ

Odluku o načinu pružanja javne usluge sakupljanja komunalnog otpada (kao i sve njene dopune i izmjene) na području Grada Delnica donosi Gradsko vijeće Grada Delnica na temelju članka 66. stavka 1. Zakona o gospodarenju otpadom (NN 84/21, 142/23; dalje u tekstu: Zakon) i članka 40. Statuta Grada Delnica (SN GD 2/21, 6/25), čijim je odredbama ovlašteno donositi odluke i druge opće akte kojima se uređuju pitanja iz samoupravnog djelokruga Grada Delnica.

II. OCJENA STANJA, OSNOVNA PITANJA KOJA SE TREBAJU UREDITI ODLUKOM I SVRHA KOJA SE ŽELI POSTIĆI

Dana 21. prosinca 2022. godine Gradsko vijeće Grada Delnica donijelo je Odluku o načinu pružanja javne usluge sakupljanja komunalnog otpada na području Grada Delnica (SN GD 9/22 i 1/23; dalje u tekstu: Odluka) koja je stupila na snagu dana 29. prosinca 2022. godine.

Implementacija Odluke ukazala na određene tehničke nedostatke, koji se prijedlogom ovih izmjena i dopuna gore navedene Odluke nastoje korigirati kako bi se olakšalo poslovanje pružatelja usluge, s jedne strane te korištenje usluga korisnicima, s druge strane. Jedna izmjena Odluke odnosi se i na samu cijenu javne usluge (članak 3.), a koja je također nužna uzmu li se u obzir odredbe Zakona o gospodarenju otpadom koje, između ostaloga, u pogledu cijene propisuju da je obvezna minimalna javna usluga iznos koji se osigurava radi ekonomski održivog poslovanja te sigurnosti, redovitosti i kvalitete pružanja javne usluge, kako bi sustav sakupljanja komunalnog otpada mogao ispuniti svoju svrhu.

Slijedom navedenoga, ovim prijedlogom Odluke o izmjenama i dopunama Odluke o načinu pružanja javne usluge sakupljanja komunalnog otpada na području Grada Delnica predlažu se Gradskom vijeću Grada Delnica izmjene i dopune važeće Odluke.

III. SREDSTVA ZA PROVOĐENJE ODLUKE

U Proračunu Grada Delnica za 2025. nije potrebno osigurati dodatna sredstva za provedbu predložene odluke.

IV. OBRAZLOŽENJE ODREDBI PRIJEDLOGA ODLUKE

Članak 1. mijenja članak 10. stavak 1. važeće Odluke kako bi se prilagodila minimalna učestalost odvoza otpada sukladno potrebama u pojedinim naseljima na području Grada Delnica te kako bi se na taj način racionalizirali troškovi pružanja javne usluge.

Članak 2. mijenja članak 11. važeće odluke kojim se predlaže mogućnost određivanja drugačijeg načina obračuna korištenja javne usluge sa svrhom povećanja učinkovitosti i smanjenja troškova samog obračuna.

Članak 3. mijenja članak 14. važeće Odluke kojim se uređuje iznos cijene obvezne minimalne javne usluge, i to u stavku 1. kojim se određuje da se na području pružanja javne usluge primjenjuje jedinstvena cijena obvezne minimalne javne usluge za korisnika usluge razvrstanog u kategoriju korisnika kućanstvo, odnosno u stavku 2. jedinstvena cijena obvezne minimalne javne usluge za korisnika usluge razvrstanog u kategoriju korisnika koji nije kućanstvo. Ovim prijedlogom Odluke mijenja se cijena u pogledu kategorije kućanstvo s dosadašnjih 45,00 kn (5,97 eura po fiksnom tečaju konverzije 7,53450) na 9,46 eura bez PDV-a (povećanje od 58%), odnosno za korisnika usluge razvrstanog u kategoriju korisnika koji nije kućanstvo s dosadašnjih 80,00 kn (10,61 eura po fiksnom tečaju konverzije 7,53450) na 18,80 eura (povećanje od 77%),

Za istaknuti je da se cijena javne usluge plaća radi pokrića troškova pružanja javne usluge. Strukturu cijene javne usluge čini cijena za količinu predanog miješanog komunalnog otpada i cijena obvezne minimalne javne usluge. Omjer cijene za količinu predanog miješanog otpada i cijene obvezne minimalne javne usluge u cijeni javne usluge mora biti odmjeren na način koji će osigurati obavljanje javne usluge na kvalitetan, postojan i ekonomski učinkovit način, izbjegavajući neopravdano visoke troškove, u skladu s načelima održivog razvoja, zaštite okoliša, javnosti rada i onečišćivač plaća, kako bi se osiguralo i poticalo odvojeno sakupljanje otpada.

Troškovi pružanja javne usluge određeni su člankom 80. Zakona o gospodarenju otpadom te isti predstavljaju osnovu za obračun cijene javne usluge koju sukladno odredbama članka 76. Zakona o gospodarenju otpadom predstavlja iznos koji osigurava poslovanje te sigurnost, redovitost i kvalitetu usluge kako bi sustav sakupljanja komunalnog otpada mogao ispuniti svoju svrhu. Ista ovisi o visini troškova iz članka 80. Zakona o gospodarenju otpadom, a ovi troškovi su umanjeni za troškove obrade otpada (budući da su obuhvaćeni cijenom za predanu količinu otpada).

Obzirom da je Zakonom o gospodarenju otpadom, u članku 77. stavku 3., propisano da je davatelj usluge dužan provesti prethodno javno savjetovanje od najmanje 30 dana o prijedlogu cjenika s obrazloženjem cijene i izmjene cijene te s obrazloženjem načina na koji je određena cijena obvezne minimalne javne usluge, podrobniji izračun povećanja obvezne minimalne javne usluge bit će definiran Cjenikom trgovačkog društva Komunalac d.o.o. po donošenju ovog prijedloga akta.

Člankom 4. u članku 24. mijenjaju se stavak 1. i 2. kako bi se omogućilo pokrivanje troškova izazvanih neprikladnim postupanjem korisnika usluge protivno ugovoru (Ugovorna kazna) koji su definirani općim uvjetima ugovora s korisnicima usluge.

Člankom 5. vrši se usklađivanje Dodatka I. Odluke sa odredbama članka 14. Odluke koji određuje cijenu obvezne minimalne javne usluge za kategoriju korisnika kućanstvo i kategoriju korisnika koji nije kućanstvo.

Članak 6. odnosi se na izmjenu Općih uvjeta ugovora s korisnikom usluge kako bi se isti uskladili s predloženim izmjenama važeće Odluke i kako bi se pobliže definirali međusobni odnosi davatelja usluge i korisnika usluge koji proizlaze iz Ugovora o korištenju javne usluge, uvažavajući dosadašnja iskustva davatelja usluge.

V. SAVJETOVANJE SA ZAINTERESIRANOM JAVNOŠĆU

Na temelju odredbe članka 66. stavka 4. Zakona o pravu na pristup informacijama (NN 25/13, 85/15 i 69/22) za ovu Odluku potrebno je provesti prethodno savjetovanje sa zainteresiranom javnošću u trajanju od najmanje 30 dana.

U skladu s odredbom članka 11. Zakona o pravu na pristup informacijama Grad Delnice pri donošenju Odluke, provodi savjetovanje sa zainteresiranom javnošću s ciljem upoznavanja javnosti s Nacrtom prijedloga Odluke i pribavljanjem mišljenja, primjedbi i prijedloga zainteresirane javnosti, kako bi isti, ukoliko su zakonito i stručno utemeljeni, bilo prihvaćeni i u konačnosti ugrađeni u odredbe Odluke.

Na temelju članka 66. Zakona o gospodarenju otpadom (NN 84/21, 142/23), članka 35. Zakona o lokalnoj i područnoj (regionalnoj) samoupravi (NN 33/01, 60/01, 129/05, 109/07, 125/08, 36/09, 150/11, 144/12, 19/13 – pročišćeni tekst, 137/15 i 123/17, 98/19, 144/20) te članka 40. Statuta Grada Delnica (SN GD 2/21, 6/25) Gradsko vijeće Grada Delnica na sjednici održanoj dana 15. prosinca 2025. godine, donosi

**ODLUKU O IZMJENAMA I DOPUNAMA ODLUKE O NAČINU PRUŽANJA JAVNE USLUGE SAKUPLJANJA KOMUNALNOG OTPADA NA PODRUČJU GRADA DELNICA**

**Članak 1.**

U odluci o načinu pružanja javne usluge sakupljanja komunalnog otpada na području Grada Delnica (SN GD 9/22, 1/23) u članku 10. stavak 1. mijenja se i glasi:

*» (1)Davatelj javne usluge dužan je omogućiti korisniku javne usluge primopredaju komunalnog otpada na obračunskom mjestu korisnika:*

*• miješanog komunalnog otpada najmanje jednom tjedno, a na temelju zahtjeva davatelja usluge Grad Delnice može odobriti i drukčiju učestalost odvoza miješanog komunalnog otpada,*

*• biootpada najmanje jednom tjedno,*

*• reciklabilnog komunalnog otpada (otpadni papir i karton, plastična, metalna, tetrapak i staklena ambalaža) najmanje jednom mjesečno,*

*• odvoz glomaznog otpada jedanput godišnje na obračunskom mjestu korisnika, bez naknade za korisnike usluga iz kategorije kućanstvo. «*

**Članak 2.**

Članak 11. mijenja se i glasi:

*» (1) Obračunsko razdoblje kroz kalendarsku godinu za korisnike iz kategorije kućanstvo i korisnike iz kategorije korisnika koji nije kućanstvo je jedan mjesec, što predstavlja dvanaest obračunskih razdoblja kroz kalendarsku godinu.*

*(2) Iznimno od stavka 1. ovog članka, za korisnike iz kategorije kućanstvo, davatelj usluge može odrediti da obračunsko razdoblje predstavlja drugačije razdoblje obračuna kroz kalendarsku godinu (npr. kalendarsko dvomjesečje, kalendarsko tromjesečje). «*

**Članak 3.**

U članku 14. stavci 1. i 2. mijenjaju se i glase:

» *(1) Cijena obvezne minimalne javne usluge za korisnika kategorije kućanstvo jedinstvena je na čitavom području primjene ove Odluke i iznosi:*

*9,46 eura (slovima: deveteura i četrdesetšestcenti) mjesečno, bez PDV-a.*

*(2)**Cijena obvezne minimalne javne usluge za korisnika koji nije kućanstvo jedinstvena je na čitavom području primjene ove Odluke i iznosi:*

*18,80 eura (slovima: osamnaesteura i osamdesetcenti) mjesečno, bez PDV-a.* *«*

**Članak 4.**

U Članku 24. stavci 1. i 2. mijenjaju se i glase:

*» (1) Sukladno čl. 72. st 2. Zakona ugovorna kazna može iznositi najviše do ukupne godišnje cijene minimalne javne usluge Ugovornu kaznu određenu ovom Odlukom korisnik javne usluge dužan je platiti davatelju javne usluge u slučaju kad je postupio protivno Ugovoru.*

*(2) Odredbe o ugovornoj kazni navedene u Tablici 1. sadrže popis postupaka čijim izvršenjem korisnik usluge postupa protivno Ugovoru.* *«*

*Tablica 1.*

|  |  |
| --- | --- |
| ***Ugovorna kazna - prekršaj*** | ***Iznos ugovorne kazne u eurima (bez PDV-a)*** |
| *Korisnik usluge ne koristi javnu uslugu na području na kojem se nalazi nekretnina korisnika usluge na način da proizvedeni komunalni otpad predaje putem zaduženog spremnika* | *Iznos godišnje cijene obvezne minimalne javne usluge za kategoriju korisnika usluge u koju je korisnik razvrstan (12xCMJU)* |
| *Odjavljena javna usluga, a dokazano je da se nekretnina koristi* | *Iznos polugodišnje cijene obvezne minimalne javne usluge za kategoriju korisnika usluge u koju je korisnik razvrstan (6xCMJU)* |
| *Ako korisnik usluge u Izjavi navede netočne podatke, a osobito ako korisnik usluge iz kategorije korisnika koji nije kućanstvo u Izjavi navede da pripada kategoriji korisnika usluge kućanstvo* | *Iznos polugodišnje cijene obvezne minimalne javne usluge za kategoriju korisnika usluge u koju je korisnik razvrstan (6xCMJU)* |
| *Korisnik usluge koji nije kućanstvo odlaže proizvodni otpad u spremnike za komunalni otpad* | *130,00 eura* |
| *Korisnik usluge rukuje sa spremnikom na način koji za posljedicu ima oštećenje istoga* | *Spremnik 120 l - 40,00 eura*  *Spremnik 240 l - 60,00 eura*  *Spremnik 770 l - 250,00 eura*  *Spremnik 1.100 l - 300,00 eura* |
| *Poklopac ugovorenog spremnika za miješani komunalni otpad ne može se u potpunosti zatvoriti zbog odložene veće količine otpada od volumena spremnika ili sabija otpad pa nije moguće gravitacijsko pražnjenje otpada* | *10,00 eura* |
| *Korisnik usluge odlaže komunalni otpad na mjestu primopredaje pored spremnika ne koristeći odgovarajuće vrećice s logotipom davatelja javne usluge* | *10,00 eura + broj očitanja spremnika koji je potreban za preuzimanje otpada* |
| *Namjerno oštećivanje i skidanje barkod naljepnica i RFID-a (čipova)* | *20,00 eura* |
| *Korisnik usluge postupa s otpadom na obračunskom mjestu korisnika usluge na način koji dovodi u opasnost ljudsko zdravlje i dovodi do rasipanja otpada oko spremnika ili pojave neugodnih mirisa* | *20,00 eura* |
| *Korisnik usluge nije razvrstao reciklabilni komunalni otpad u spremnicima sukladno namjeni istoga* | *20,00 eura* |
| *Korisnik usluge odlaže problematični otpad/opasni otpad i/ili animalni otpad u spremnike za miješani komunalni otpad ili u spremnike za reciklabilni komunalni otpad* | *50,00 eura* |
| *Odlaganje vrućeg pepela, žari, baterija, akumulatora, guma, električnog otpada, opasnog otpada, lijekova i sl. u spremnike za miješani komunalni otpad ili u spremnike za reciklabilni komunalni otpad* | *50,00 eura* |
| *Korisnik usluge odlaže miješani komunalni otpad u spremnike za reciklabilni komunalni otpad i/ili u spremnike koji nisu predviđeni za tu namjenu* | *50,00 eura* |

**Članak 5.**

U Dodatku I ove Odluke:

riječi » 45,00 kuna (5,97 eura) « mijenjaju se i glase: » *9,46 eura* « i riječi » 80,00 kuna (10,61 eura) « mijenjaju se i glase: » *18,80 eura* «

**Članak 6.**

1. U Dodatku II ove Odluke mijenjaju se sljedeće odredbe:
2. U članku 2. stavak 1. podstavak 1. Općih uvjeta ugovora s korisnicima javne usluge sakupljanja komunalnog otpada na području Grada Delnica (u daljnjem tekstu: Opći uvjeti) mijenja se i glasi:

*»uslugu prikupljanja na lokaciji obračunskog mjesta korisnika usluge i to miješanog komunalnog otpada, biootpada, reciklabilnog komunalnog otpada i glomaznog otpada jednom godišnje**«*

1. U članku 6. stavak 1. Općih uvjeta mijenja se i glasi:

*»(1) Cijenu javne usluge korisnici usluge plaćaju na temelju računa koje im davatelj usluge uspostavlja za obračunsko razdoblje, sukladno odredbama Odluke, kada nastaje obveza plaćanja.* *«*

1. U članku 6. stavak 2. Općih uvjeta mijenja se i glasi:

*»(2) Račun se izdaje u mjesecu koji slijedi nakon obračunskog razdoblja na koje se odnosi obračun iznosa cijene javne usluge s valutom plaćanja navedenoj na računu.«*

1. Članak 17. Općih uvjeta mijenja se i glasi:

*»* *(1) Davatelj usluge dužan je preuzeti glomazni otpad korisniku iz kategorije kućanstvo na adresi obračunskog mjesta korisnika jednom u godini u količini od 5 m³ bez dodatne naplate.*

*(2) Korisnik iz kategorije korisnika kućanstvo dužan je davatelju usluge dostaviti ispunjeni „Zahtjev“ za odvozom glomaznog otpada te s otpadom postupati po uputama iz „Zahtjeva“.*

*(3) „Zahtjev“ je trajno dostupan na Internet stranicama društva (www.komunalac.hr.) te na adresi Komunalca d.o.o. Delnice, Supilova 173, Delnice.*

*(4) Pri korištenju usluge odvoza glomaznog otpada, korisnik ne smije davatelju usluge dugovati iznos veći od iznosa jednog obračuna cijene javne usluge.* *«*

(6) U Članku 21. Općih uvjeta dodaje se stavak 8. koji glasi:

*»(8)Prestanak obračunavanja usluge odvoza komunalnog otpada temeljem “Trajnog nekorištenja nekretnine” moguć je ako je potrošnja električne energije na obračunskom mjestu za koje se traži prestanak naplate usluge odvoza komunalnog otpada manja od 150 kWh godišnje i potrošnja vode manja od 5 m³ u posljednjih godinu dana. Ukoliko obračunsko mjesto korisnika nije priključeno na sustav vodoopskrbe ni električne energije, davatelj usluge za dokaz “trajnog ne korištenja nekretnine” koristi pregled nekretnine.* *«*

**Članak 7.**

Ova Odluka stupa na snagu osmog dana od dana objave u „Službenim novinama Grada Delnica“.

KLASA: 363-17/21-01/03

URBROJ: 2170-6-4-5-25-1

Delnice, 15. prosinca 2025. godine

Gradsko vijeće Grada Delnica

Predsjednik

Ivan Piškor

Obrazac Izvješća o savjetovanju s javnošću

|  |  |
| --- | --- |
| **IZVJEŠĆE O SAVJETOVANJU S JAVNOŠĆU**  **U POSTUPKU DONOŠENJA IZMJENA I DOPUNA ODLUKE O NAČINU PRUŽANJA JAVNE USLUGE SKUPLJANJA KOMUNALNOG OTPADA NA PODRUČJU GRADA DELNICA**  **Delnice, 5. prosinca 2025.** | |
| **Naziv akta za koji je provedeno savjetovanje s javnošću** | **ODLUKA O IZMJENI I DOPUNI ODLUKE O NAČINU PRUŽANJA JAVNE USLUGE SKUPLJANJA KOMUNALNOG OTPADA NA PODRUČJU GRADA DELNICA** |
| **Naziv tijela nadležnog za izradu nacrta / provedbu savjetovanja** | GRAD DELNICE |
| **Razlozi za donošenje akta i ciljevi koji se njime žele postići uz sažetak ključnih pitanja** | Implementacija Odluke ukazala je na određene tehničke nedostatke, koji se prijedlogom ovih izmjena i dopuna gore navedene Odluke nastoje korigirati kako bi se olakšalo poslovanje pružatelja usluge, s jedne strane te korištenje usluga korisnicima, s druge strane. Jedna izmjena Odluke odnosi se i na samu cijenu javne usluge (članak 3.), a koja je također nužna uzmu li se u obzir odredbe Zakona o gospodarenju otpadom koje, između ostaloga, u pogledu cijene propisuju da je obvezna minimalna javna usluga iznos koji se osigurava radi ekonomski održivog poslovanja te sigurnosti, redovitosti i kvalitete pružanja javne usluge, kako bi sustav sakupljanja komunalnog otpada mogao ispuniti svoju svrhu. |
| **Objava dokumenata za savjetovanje**  **Razdoblje provedbe savjetovanja** | Web stranica Grada Delnica |
| Od 7. listopada 2025. do 6. studenog 2025. |
| **Pregled osnovnih pokazatelja uključenosti savjetovanja s javnošću** | Zaprimljene dvije primjedbe i prijedlozi |
| **Pregled prihvaćenih i neprihvaćenih mišljenja i prijedloga s obrazloženjem razloga za neprihvaćanje** | –prilog 1. |
| **Ostali oblici savjetovanja s javnošću** | nema |
| **Troškovi provedenog savjetovanja** | .nema |

**Prilog 1. Pregled prihvaćenih i neprihvaćenih primjedbi**

|  |  |  |  |  |
| --- | --- | --- | --- | --- |
| **Redni broj** | **Sudionik savjetovanja (ime i prezime pojedinca, naziv organizacije)** | **Članak ili drugi dio nacrta na koji se odnosi prijedlog ili mišljenje** | **Tekst zaprimljenog prijedloga ili mišljenja** | **Status prijedloga ili mišljenja (prihvaćanje/neprihvaćanje s obrazloženjem)** |
| 1. | IVICA KNEŽEVIĆ |  | U obrazloženju predložene Odluke predlagatelj navodi pod  ,,Ocjenom stanja, osnovna pitanja koja se trebaju urediti  Odlukom i svrha koja se želi postići" da je: "Implementacija  važeće odluke, koja je donesena 21. prosinca 2021., a stupila je na snagu 29. prosinca 2021. g., ukazala na određene tehničke nedostatke koji se prijedlogom ovih izmjena i dopuna gore navedene Odluke nastoje korigirati kako bi se olakšalo poslovanje pružatelja usluge, s jedne strane te korištenje usluga korisnicima, s druge strane."  Nema dvojbe da određeni odnosi i rješenja nisu možda definirani na najbolji način, no konkretni razlozi na koje se predlagač u uvodu obrazloženja poziva ni na koji način nisu vidljivi pa dovode u sumnju partnerski odnos pružatelja i korisnika usluge, a da o transparentnosti ne govorimo! Dakle, u obrazloženju nedostaju konkretni tehnički nedostaci u postojećoj Odluci koji se ovim  prijedlogom popravljaju, a koji bi olakšali poslovanje pružatelja  usluge te korištenje usluge korisnicima, kako predlagatelj navodi!  Nastavno, nema dvojbe da je u opravdanim situacijama potrebno korigirati i cijenu usluge, ma kako to bilo nepopularno, da bi se osiguralo ekonomski održivo  poslovanja te sigurnost, redovitost i kvaliteta pružanja  javne usluge kako bi sustav sakupljanja komunalnog otpada mogao ispuniti svoju svrhu, No, iz prijedloga se ne može iščitati što je to sve pružatelj usluge sam poduzeo u smislu racionalizacije poslovanja što itekako može biti  važno za smanjenje troškova, a time i za cijenu usluge.  Dalje, predmetna odluka će biti apsolutni obrazac za copy paste odluke ostalih JLS, suosnivača Komunalca kao pružatelja usluge, $to je dosadašnja praksa već itekako potvrdila. Bez obzira na suosnivačka prava tu ne može i ne smije vrijediti pravilo solidarnosti na način da će kod svih korisnika po JLS-ima biti identična cijena, bez obzira što  Delnice imaju pojedinačno najveći broj korisnika, neusporediva je udaljenost koju prolazi vozilo na području  Grada Delnica u odnosu na kilometražu na području svih  drugih suosnivača, osim Općine Fužine, kao i do pretovarne stanice, što itekako implicira i veće troškove korisnika kod drugih JLS-a. Zbog čega bi korisnici na području Grada Delnica snosili tako uvećane, i njihove, troškove? Dakle, ne pristajemo na istu cijenu usluge!  **Primjedba na članak 1.** predložene Odluke kojim se mijenja članak. 10. st. 1. važeće 0dluke.  U obrazloženju se navodi da se članak mijenja kako bi se prilagodila minimalna učestalost odvoza otpada sukladno potrebama u pojedinim naseljima na području Grada Delnica te kako bi se na taj način racionalizirali troškovi pružanja javne usluge. Načelno bi to mogao biti argument, no na temelju kojih egzaktnih pokazatelja 'podataka? Ono što posebno bode u oči jest prijedlog da se dinamika odvoza miješanog komunalnog otpada predlaže na  najmanje jednom mjesečno. S obzirom na vlastita iskustva, informacije od mase korisnika, kao i uvidom na terenu, kao i na sve urednije i učestalije te odgovornije odvajanje otpada na mjestu nastanka, o čemu svjedoče i prepune posude za odlaganje staklene, papirnate, metalne i plastične ambalaže, odnosno reciklabilnog komunalnog otpada, nema ni jednog razloga da se miješani komunalni otpada na području Grada Delnica odvozi svakog tjedna, već smatram da je dinamika odvoza tog otpada dovoljna najviše dva puta mjesečno, pogotovo u hladnijim, jesenskim, zimskim i proljetnim mjesecima, a što će  itekako utjecati na troškove, a onda i na cijenu usluge!  **Primjedba na članak 3.**  Odluke kojim se mijenja članak 14. stavak 1. i 2. važeće Odluke.  U obrazloženju stoji: da se članak 14. mijenja kako bi se uredio iznos cijene obvezne minimalne javne usluge, i to u stavku 1, kojim se određuje da se na području pružanja javne usluge primjenjuje jedinstvena cijena obvezne minimalne javne usluge za korisnika usluge razvrstanog u  kategoriju korisnika kućanstvo, odnosno u stavku 2. jedinstvena cijena obvezne minimalne javne usluge za korisnika usluge razvrstanog u kategoriju korisnika koji nije kućanstvo. Ovim prijedlogom Odluke mijenja se cijena u pogledu kategorije kućanstvo s dosadašnjih 45,00 kn (5,97 eura po fiksnom tečaju konverzije 7,53450) na 11,82 eura, odnosno za korisnika usluge razvrstanog u kategoriju korisnika koji nije kućanstvo s dosadašnjih 80,00 kn (10,61 eura po fiksnom tečaju konverzije 7,53450) na 26,86 eura,  U cijenu nije uključen PDV.  1, Ovakav prijedlog nove cijene ničim nije potkrijepljen niti argumentiran, nema analitike  troškova, pa je itekako dovedena u sumnju opravdanost takvog prijedloga povećanja cijene usluge, Navedeno tim više što se radi o 100 postotnom povećanju cijene, što je itekako udar na kućne budžete korisnika i troškove poslovanja pravnih osoba.  2. U obrazloženju se također navodi da će to biti cijena koja se određuje za cijelo područje pružanja javne usluge, Ne mogu prihvatiti da identična cijena vrijedi na cijelom području na  kojem Komunalac pruža predmetnu uslugu. Bez obzira koji će to u konačnici biti apsolutni iznos cijene, on može vrijediti samo na području Grada  Delnica, a za ostale ju treba izračunati u zavisnosti o stvarnim troškovima pružanja usluge. Tu nema prostora za solidarnost, pozivajući se na načelo, koje se apostrofira i u obrazloženju prijedloga, da se cijena formira,  između ostalog, i po načelu: onečišćivač plaća!  Prema tome, onečišćivači s područja drugih JLS-a neka snose svoje troškove.  **Primjedba na članak 4.**  kojim se mijenja članak 24. stavak 1. i 2. u osnovi nije sporan, no kako se vrlo temeljito i detaljno definira penalizacija, isto tako bi bilo nužno definirati i  stimulativne kriterije kako bi se korisnike, pored ekoloških razloga, stimuliralo i ekonomskim mjerama i elementima koji bi im u konačnici mjesečno umanjili cijenu usluge koju su dužni platiti! Primjera radi, zbog čega se ne nagrađuju manjom cijenom usluge sve one korisnike koji kompostiraju svoj bio otpad i na taj način itekako smanjuju količinu mješanog komunalnog otpada. Tu okolnost, na temelju prijave korisnika usluge, vrlo lako može utvrditi i potvrditi odgovorna osoba pružatelja usluge očevidom kod korisnika.  **Primjedba na članak 5.** predložene izmjene korigirati sukladno primjedbama koje sam iznio prethodno! | Primjedba na članak 1.   * **ne prihvaća se**   U članku 1. a vezano za članak 10. st. 1. važeće Odluke predlagatelj definira minimalnu učestalost odvoza otpada na način da se otvara mogućnost smanjenja učestalosti odvoza miješanog komunalnog otpada u smislu stvarnih potreba i okolnosti pružanja usluge uz obavezno poštivanje higijenskih standarda. Dakle, dijelom se mijenja opisni dio pojedine vrste otpada ali učestalost primopredaje ostaje ista definirana sada važećom Odlukom uz napomenu da na temelju zahtjeva davatelja usluge Grad Delnice može odobriti i drukčiju učestalost odvoza miješanog komunalnog otpada.  Primjedba na članak 3.   * **djelomično se prihvaća**   Primjedba se prihvaća u dijelu koja dovodi u pitanje visinu predložene cijene jer kako se i navodi nije potkrijepljena analitikom troškova. Obvezna minimalna javna usluga je iznos koji se osigurava radi ekonomski održivog poslovanja te sigurnosti, redovitosti i kvalitete pružanja javne usluge a što Grad Delnice ni u kom slučaju ne želi dovesti u pitanje.  Cijena obvezne minimalne javne usluge sukladno članku 80. Zakona uključuje troškove sakupljanja i odvoza miješanog i biorazgradivog komunalnog otpada s obračunskog mjesta korisnika, sakupljanje i odvoz reciklabilnog komunalnog otpada s obračunskog mjesta korisnika, sakupljanje i odvoz glomaznog (krupnog) komunalnog otpada jednom godišnje (samo za korisnike kategorije kućanstvo) s obračunskog mjesta korisnika, preuzimanje komunalnog otpada u reciklažnom dvorištu i u izdvojenim spremnicima za odvojeno sakupljanje otpada.  Navedene usluge obuhvaćaju materijalne troškove (osnovni i uredski materijal, električnu energiju, gorivo, mazivo, sitni inventar, auto gume i slično), troškove usluga (poštarine, telekomunikacije, troškove tekućeg održavanja, najma opreme, režijske troškove, financijske rashode, premije osiguranja, registracije i tehničke preglede i slično), nematerijalne troškove (prijevoz radnika, topli obrok i nagrade, otpremnine, pomoći), troškove plaća radnika, troškove amortizacije, troškove nabave i održavanja opreme za prikupljanje i obradu otpada te troškove vođenja propisanih evidencija i izvještavanja (zakonski i regulatorni troškovi). Sada važeća cijena primjenjuje se od travnja 2023. na bazi troškova iz 2021.  Imajući u vidu povećanje troškova u referentnom razdoblju, prema potrošačkom indeksu od početka 2021. do kraja 2025., pod pretpostavkom da 2025. g. završi sa cca 3.6% inflacije, cijene su **kumulativno porasle oko +31 %.** No, svakako je činjenica da su neki troškovi porasli i znatno više od utvrđene kumulativne inflacije. Značajnije su porasli troškovi zbrinjavanja reciklabilnog komunalnog otpada kao i troškovi zbrinjavanja glomaznog otpada, troškovi osoblja. Troškovi osoblja koji čine 57 % ukupno navedenih troškova u prikazanom obrazloženju uvećani su za 103%.  Prema službenim podacima DZS primjerice, povećanje cijena od 2021. o 2025.g. za benzin, ovisno o vrsti, iznosi 9-12%, dizel 10-15%, ukupni trošak ele. energije 120% od čega povećanje cijene kilovata 30%, osiguranje vozila 30% , ostale uslužne djelatnosti porasle su 30%, nominalne bruto plaće 60-70%.  Prosječno povećanje cijena usluge odvoza otpada u referentnom razdoblju kreće se u intervalu od 30 do 70% u ovisno o vrsti troška koje terete pojedina poduzeća (deponiranje, reciklaža, zatvaranje odlagališta i sl.)  Udio fiksnog dijela cijene obavezne minimalne javne usluge u prijedlogu ukupne cijene usluge u izračunu Komunalca Delnice iznosi cca 65 % ovisno o broju odvoza u obračunskom razdoblju. Slijedom navedenog a imajući u vidu i cijene obvezne minimalne javne usluge u okruženju, predlaže se prihvatiti 80% predložene cijene obvezne minimalne javne usluge za kategoriju kućanstvo što iznosi 9,46 eura bez PDV-a umjesto 11,82 eura (povećanje u odnosu na sadašnju cijenu od 58%), te 70% predložene cijene za kategoriju nije kućanstvo u iznosu od 18,80 eura bez PDV-a umjesto traženih 26,86 eura bez PDV-a (povećanje u odnosu na sadašnju cijenu od 77 %).   * **ne prihvaća se**   Primjedba diferenciranja cijene po pojedinim jedinicama lokalne samouprave na području pružanja usluge iz razloga udaljenosti svake pojedine JLS nije opravdano jer većina troškova ne ovisi isključivo o području pružanja usluge.  Operativno područje davatelja usluge čini jedinstveni sustav odvoza otpada, u kojem se vozila i ljudski resursi raspoređuju prema planiranim rutama, a svi ostali troškovi goriva, rada i održavanja ne mogu se precizno razgraničiti po JLS-ima. Dodatno, pojedina naselja koja administrativno pripadaju Gradu Delnicama (primjerice naselja u Kupskoj dolini) udaljenija su i troškovno zahtjevnija od većine naselja u drugim JLS-ima.  Većina troškova pružanja usluge ne ovisi o području na kojem se usluga pruža. Sustav pružanja usluge organiziran je tako da svi korisnici ostvaruju jednak tretman, pri čemu davatelj usluge treba kontinuirano provoditi mjere racionalizacije poslovanja radi smanjenja troškova. Stoga korisnici na području Grada Delnica ne plaćaju tuđe troškove, već sudjeluju u zajedničkom sustavu čije se funkcioniranje ujedno temelji i na načelu jednake dostupnosti i načelu održivog gospodarenja otpadom.  U konkretnom slučaju za Grad Delnice upitan je predloženi iznos povećanja cijene obvezne minimalne javne usluge od 98% za kategoriju kućanstvo, te 153% za kategoriju nije kućanstvo ali ne i diferenciranje računa po pojedinim jedinicama lokalne samouprave s obzirom na udaljenost.  Primjedba na članak 4.   * **ne prihvaća se**   Predmetna izmjena članka 24. odnosi se isključivo na ugovornu kaznu i usklađenje s odredbama čl. 72. stavka 2. zakona .  Također, korisnici usluga koji kompostiraju otpad nagrađuju se sukladno odredbi članka 16. važeće Odluke.  Primjedba na članka 5.  **- ne prihvaća se**  Predložene izmjene imaju isključivo normotehnički karakter te se njima ne mijenja sadržaj niti pravni učinak važećih odredbi odluke |
| 2. | Vijećnici Gradskog vijeća Grada Delnica  Davor Hilak i  Ivana Pečnik Kastner |  | **Primjedba na članak 3**.,  koji mijenja članak 14., važeće Odluke.  Smatramo da prijedlog povećanja pružanja javne usluge sakupljanja komunalnog otpada na području grada Delnica nije dovoljno ekonomski opravdan.  Novi prijedlog: Jedinična cijena treba ostati u iznosu kao i do sada: kategorija kućanstvo 5,97 eura odnosno za korisnike usluge razvrstanog u kategoriju korisnika koji nije kućanstvo 10,6l eura.  U obrazloženju Nacrta Prijedloga Odluke o II. izmjeni i dopuni Odluke o načinu pružanja javne usluge sakupljanja komunalnog otpada na području Grada Delnica nije napravljena detaljna analiza niti napisano konkretno obrazloženje zbog čega se cijene javnih usluga povećavaju u pogledu kategorije kućanstvo s dosadašnjih 5,97 eura na 11,82 eura, odnosno za korisnika usluge razvrstanog u kategoriju korisnika koji nije kućanstvo s dosadašnjih 10,61eura na 26,86 eura.  Mišljenja smo da s obzirom na inflaciju nije primjereno dodatno opteretiti građane povećanjem usluge sakupljanja komunalnog otpada. Pogotovo kada imamo u vidu da se cijena goriva kao bitni element od 2023, godine do danas nije bitno mijenjala, te se kretala u rasponu od 1.40 do 1.50 eura po litri za dizel i benzin.  Također napominjemo kako cijena obvezne minimalne javne usluge za korisnika kategorije  kućanstvo i za korisnika koji nije kućanstvo ne smije biti jedinstvena na čitavom području  primjene, odnosno ne slažemo se da građani Grada Delnica kojima je pretovarna stanica u neposrednoj blizini snose trošak po principu solidarnosti. | Primjedba na članak 3.  – **djelomično se prihvaća**  Sukladno članku 76. stavak 1. Zakona i članku 13. važeće Odluke, obvezna minimalna javna usluga je iznos koji se osigurava radi ekonomski održivog poslovanja te sigurnosti, redovitosti i kvalitete pružanja javne usluge, kako bi sustav sakupljanja komunalnog otpada mogao ispuniti svoju svrhu. U izračun cijene obvezne minimalne javne usluge uzeti su u obzir troškovi sakupljanja komunalnog otpada, te ukupan broj korisnika usluge na cijelom području na kojem djeluje davatelj usluge.  Cijena obvezne minimalne javne usluge uključuje troškove obavljanja sljedećih usluga (sukladno članku 80. Zakona): sakupljanje i odvoz miješanog i biorazgradivog komunalnog otpada s obračunskog mjesta korisnika, sakupljanje i odvoz reciklabilnog komunalnog otpada s obračunskog mjesta korisnika, sakupljanje i odvoz glomaznog (krupnog) komunalnog otpada jednom godišnje (samo za korisnike kategorije kućanstvo) s obračunskog mjesta korisnika, preuzimanje komunalnog otpada u reciklažnom dvorištu i u izdvojenim spremnicima za odvojeno sakupljanje otpada.  Navedene usluge obuhvaćaju materijalne troškove (osnovni i uredski materijal, električnu energiju, gorivo, mazivo, sitni inventar, auto gume i slično), troškove usluga (poštarine, telekomunikacije, tekućeg održavanja, najma opreme, režijske troškove, financijske rashode, premije osiguranja, registracije i tehničke preglede i slično), nematerijalne troškove (prijevoz radnika, topli obrok i nagrade, otpremnine, pomoći), troškove plaća radnika, troškove amortizacije, troškove nabave i održavanja opreme za prikupljanje i obradu otpada te troškove vođenja propisanih evidencija i izvještavanja (zakonski i regulatorni troškovi).  Prethodno navedeni troškovi raspoređuju se na način da se dijele na korisnike usluge kućanstvo i korisnike usluge koji nisu kućanstvo, srazmjerno opterećenju sustava koji pojedina kategorija ima na sustav sakupljanja komunalnog otpada. Tako dobiveni iznosi dijele se na broj korisnika pojedine kategorije.  Nadalje, važeća cijena obvezne minimalne javne usluge, određena je na bazi troškova iz 2021. godine, a primjenjuje se od 1. travnja 2023. godine. Od tada je došlo do značajnijeg povećanja svih navedenih troškova, a posebno troškova rada, zbrinjavanja reciklabilnog komunalnog otpada kao i troškova zbrinjavanja glomaznog otpada. Uzevši u obzir prethodno navedeno, neminovno je da se, kao posljedica istoga, nameće i povećanje cijena davatelja javne usluge.  Slijedom navedenog, daljnje obrazloženje djelomičnog prihvaćanja povećanja cijene ali ne u punom traženom iznosu, obrazloženo u prethodnom odgovoru vezanom za isti članak Odluke i primjedbu.   * **ne prihvaća se**   obrazloženo u prethodnom odgovoru vezanom za isti članak Odluke i primjedbu |
|  |  |  |  |  |